EFF stel taai eise aan voornemende koalisievennote | Maroela Media
Die EFF het sy lys van eise bekend gemaak vir partye wat saam met hom 'n koalisievennootskap wil aangaan. Talle plaaslike rade is onbeslis en in baie van hulle het die EFF die naasmeeste stemme op hom verenig.
Volgens die party het hy reeds oproepe van verskeie politieke partye gekry wat saam met hom wil werk en die rooi barette het 'n koalisietaakspan saamgestel om die onderhandelings te hanteer. Dit bestaan onder andere uit adj.pres. Floyd Shivambu, nasionale voorsitter Veronica Mente en sekretaris-generaal Marshall Dlamini.
Die sentrale bevelspan het op 'n raamwerk van beginsels besluit, waarvolgens die onderhandelingspan koalisiegesprekke moet aanpak. Die EFF sê diegene wat die EFF genader het, moet spesifieke beginsels steun en die partye moet hulle verbind tot sekere algemene spertye.
Ander partye moet 'n begrip hê van die EFF se sewe nie-onderhandelbare kwessies vir ekonomiese vryheid, moet onder meer diensleweringsverbintenisse aangaan oor grond, werk, water, krag, spoeltoilette en versorging van gestremdes – en moet tydsraamwerke hieraan koppel – en 'n koalisie waaraan die EFF deelneem, mag nie "wit oorheersing en Afrikanerdom" bekragtig nie.
Voorts moet die onderneming gegee word dat die EFF "eksklusief sal regeer" in sekere munisipaliteite in ruil vir ander. Daar mag nie inmenging in die aanstelling van munisipale en senior bestuurders wees nie en alle ooreenkomste moet bekend gemaak word.
Die EFF het die onderhandelingspan ook aangesê om tydsraamwerke vir die verwesenliking van sekere kwessies te bepaal. Dit sluit in:
Die wysiging van die Grondwet om onteiening sonder vergoeding binne ses maande moontlik te maak
Die skep van 'n staatsbank binne 'n jaar
Nasionalisering van die Reserwebank binne 12 maande
Die skep van 'n farmaseutiese maatskappy in staatsbesit binne 12 maande
"Die Stem" moet binne 12 maande uit die volkslied verwyder word
Klinieke moet sewe dae per week en 24 uur per dag oop wees
Gratis sanitêre doekies vir almal
Die EFF sê hy beskou die plaaslike verkiesing as 'n sleutelgeleentheid vir "progressiewe magte" om geskiedkundige vooruitgang in die stryd om algehele dekolonisasie te maak.
"Ons doen 'n beroep op almal wat hulle vereenselwig met hierdie historiese plig om die waardigheid van die swart onderdruktes en werkersklas te herstel, om saam te staan."
Die EFF het onderneem om deursigtig in sy koalisiegesprekke te wees en sê hy sal Suid-Afrikaners mettertyd op die hoogte daarvan bring.
Die party het ook diegene wat vir die EFF gestem het, bedank.
Dis nou "WISHFULL THINKUNG". Siestog!!!
"Gratis sanitêre doekies vir almal"
Ja, dis wat jy nodig het, Julias.
"Dream on " maar ten minste kan julle verseker weet een party gaan definitief in koalisie met julle en dit is die EFF mens vertrou julle nie want as hulle het moes julle n ten minste 500% plus groei gehad het.